NARIADENIE KOMISIE (ES) č. 2084/2004
zo 6. decembra 2004,
ktorým sa stanovuje odchýlka od nariadenia (EHS) č. 2837/93, pokiaľ ide o časovú lehotu na vyplatenie pomoci na udržiavanie olivových hájov v tradičných oblastiach pestovania olív na menších ostrovoch v Egejskom mori
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2019/93 z 19. júla 1993, ktorým sa zavádzajú osobitné opatrenia pre menšie ostrovy v Egejskom mori, týkajúce sa určitých poľnohospodárskych výrobkov (1), najmä na jeho článok 11 ods. 2,
keďže:
(1)
Tretí pododsek ods. 1 článku 2 nariadenia Komisie (EHS) č. 2837/93 z 18. októbra 1993, ktoré stanovuje podrobné pravidlá uplatňovania nariadenia Rady (EHS) č. 2019/93 s ohľadom na udržiavanie olivových hájov v tradičných oblastiach pestovania olív (2), ustanovuje, že paušálna pomoc vyplácaná na hektár, určená na udržiavanie olivových hájov v tradičných oblastiach pestovania olív na menších ostrovoch v Egejskom mori, sa vypláca každý rok počas obdobia od 16. októbra do 30. novembra.
(2)
Vyplácanie pomoci pre menšie ostrovy v Egejskom mori sa uskutočňuje pomocou softvéru, ktorý pokrýva celý dotknutý región. Tento softvér bol zavedený ako pilotný projekt v roku 2003 a v súčasnosti si vyžaduje niekoľko úprav. Preto je potrebné povoliť, aby Grécko mohlo na rok 2004 predĺžiť lehotu na vyplácanie paušálnej pomoci na hektár z obdobia od 16. októbra do 30. novembra na obdobie od 16. októbra do 31. januára každého kalendárneho roka.
(3)
Opatrenia stanovené v tomto nariadení sú v súlade so stanoviskom Riadiaceho výboru pre oleje a tuky,
PRIJALA TOTO NARIADENIE:
Článok 1
Odchylne od tretieho pododseku ods. 1 článku 2 nariadenia (EHS) č. 2837/93 sa Grécku povoľuje vyplácanie paušálnej pomoci na hektár na udržiavanie olivových hájov na rok 2004 podľa článku 11 ods. 1 nariadenia (EHS) č. 2019/93 počas obdobia od 16. októbra do 31. januára 2005.
Článok 2
Toto nariadenie nadobúda účinnosť tretím dňom od jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 6. decembra 2004